text: Regning: 80.000 kr. for at hente kæresten
  28 februar 2011 kl. 10.51
  Det kommer til at koste en mand fra Kolding 80.000 kr. at hente sin kæreste efter en håndboldkamp Holstebro. Hun blev nemlig hentet i mandens firmabil...
  I alt 18 bilejere blev noteret - og de skal betale 600.000 kr. til Skat, skriver jv.dk.
  
  Mange aktioner
  Skatteregion Midtjylland undrer sig over, at så mange stadig kører rundt i gulpladebiler i deres fritid. Skat har gennemført talrige aktioner siden 2007 - bl.a. til en Madonna-koncert i Horsens.
  
  Svinkeærinde på 100 km
  I den aktuelle sag forklarede manden, at han skulle køre firmabilen fra Kolding til Skjern. Men han valgte at køre en omvej - til Holstebro - for at hente kæresten efter en håndboldkamp. 
  - Med andre ord var der altså tale om et svinkeærinde på cirka 100 kilometer. Det vil naturligvis betyde, at der i et sådant tilfælde skal betales for fri bil samt reguleres for den årlige privatbenyttelsesafgift og for den fejlagtigt fratrukne moms, forklarer Jan Laursen fra Skatteregion Midtjylland til jv.dk.
  